En kæmpeged på knap 80 kilo jages i et sommerhusområde i Salling. Men hidtil er den sluppet fra sine forfølgere

Mens mange i det midtjyske er stærkt optagede af ulve, så har et sommerhusområde i Salling fået problemer med et andet stort dyr – nemlig en udspekuleret ged, fortæller TV Midtvest.

I snart tre uger har dyret været på fri fod i et sommerhusområde ved Knud Strand ud til Limfjorden, hvor det har udfordret sommerhusejernes tålmodighed ved at indtage sommerhusenes terrasser og svine dem grundigt til.

Problemet er, at der er tale om en kæmpeged af racen Boer, som lokalpolitiet vurderer vejer mellem 75 og 80 kilo. Sagen om den løse ged er nu endt på politiets bord, fordi en sommerhusejer har anmeldt dens hærgen.

- Han er ved at være træt af den, for han kan ikke fange den, og den sviner jo gevaldigt på terrassen, siger Niels Peter Olesen fra lokalpolitiet i Skive til TV Midtvest.

Ekspert sat på sagen

Politiet har givet opgaven med at indfange geden videre til en ekspert på området, Anton Jokumsen fra Balling Hundepension. Han har indledt jagten på geden, men har endnu ikke været tættere end 30 meter på det vagtsomme dyr:

- Første gang, jeg så den, fik jeg et chok. Den er kæmpestor. Den er lidt udspekuleret, for den går kun ind på de terrasser, hvor den har flugtmuligheder. Hvis det er for tillukket, så finder den et andet sted. Og den springer nemt en meter, sådan en, så det er jo en vild fætter, vi har med at gøre, siger Anton Jokumsen til TV Midtvest.

Politiet har via annoncer forsøgt at finde frem til ejeren af geden, men indtil videre uden held.

Se TV MIDTVESTs optagelser af geden øverst i artiklen.